કામાકુરાની પ્રતિમા એટલી પ્રખ્યાત છે કે એની કીર્તિમાં અહીંના બીજાં અસાધારણ મંદિરો ઢંકાઇ જાય છે, જે ખરેખર જોવાલાયક છે. એમાંનું એક છે હાસે તરીકે ઓળખાતું હાસેદરા મંદિર, જે જોડો સંપ્રદાયનું છે. આ મંદિર 11 મસ્તિષ્ક ધરાવતી કેનોન (દયાની દેવી)ની પ્રતિમાને કારણે જાણીતું બન્યું છે. કેનોનની 9.18 મીટર ઊંચી અને સોનાનો ઢોળ ચડાવેલા લાકડાની પ્રતિમા જપાનના કાષ્ઠશિલ્પોમાં સૌથી મોટી ગણાય છે. આ પ્રતિમા મંદિરની મુખ્ય ઈમારત એટલે કે કેનોનન્ડુ હૉલમાંથી જોઇ શકાય છે. એક દંતકથા મુજબ અહીંની કેનોન પ્રતિમા અને નારા પ્રાંતના હાસેદરા મંદિરની કેનોનની પ્રતિમા એક જ વૃક્ષમાંથી કોતરી કાઢવામાં આવી હતી અને બન્નેની ઊંચાઇ પણ સરખી જ છે.